
Magas-Tátra - recens természeti veszélyek és outdoor turizmus

A klímaváltozás okozta környezeti átalakulást napjainkban egyre erőteljesebben érzékeljük. Nincs ez másként a – sok esetben egyébként is szélsőséges éghajlattal rendelkező - magashegységi területeken sem. Kutatásomban a Magas-Tátra szlovákiai területét nyáron érintő természeti változásokat (geomorfológiai és meteorológiai) vizsgáltam, melyek jelentős befolyással bírnak az aktív turisztikai területhasználatra.
A terület minél pontosabb megismeréséhez és feltérképezéséhez archív térképeket útikönyveket, műholdfelvételeket és domborzatmodelleket tanulmányoztam, továbbá több mint 15 alkalommal terepbejárást végeztem. A területen elsőként alkalmaztam a kutatott témakörben a kérdőívezés módszerét, mely további, szakirodalmakban nem fellelhető információkat szolgáltatott a vizsgált helyszínről. A kérdőívezés eredményeit a térséget jól ismerő szakemberekkel végzett interjúkkal egészítettem ki.
Kutatásom központjában az emberekre veszélyt jelentő természeti jelenségek (azok erősségének és gyakoriságának változásai) álltak. Ezek leginkább az intenzív viharok és kísérőjelenségeik, illetve a nehezen előrejelezhető, nagy energiájú, hirtelen bekövetkező sziklaomlások és törmeléklavinák voltak. Mindemellett az emberi jelenlétet és annak hatásait is vizsgáltam a területen. Az összegyűjtött információk a hegységben zajló erőteljes környezetváltozásra mutatnak rá (pl. intenzív csapadékesemények fokozódása), mely jelentős mértékben növeli a látogatókat érintő kockázati tényezőket.
Eredményeim alapján egy kiválasztott részmintaterületre három veszélyességi térképet készítettem el a nyári idény eltérő időjárási állapotaira (alaphelyzet, nyár eleji olvadási időszak, heves – sok csapadékkal járó viharok időszaka). A térképeken a turistautakat veszélyességük alapján osztályoztam a nagyon veszélyes kategóriától, a biztonságos szakaszokig. Célom a térképek elkészítésével a területre érkező túrázók megsegítése volt, az aktív turizmus biztonságosabbá tétele. Az általam alkalmazott módszer alapján további, a környezetváltozás által erőteljesen érintett hegyvidéki területek vizsgálata is lehetséges. A turistaútvonalakat érintő veszélyek - melyek feltételezhetően egyre több területet fognak fenyegetni – és azok valószínűségének megismerése a közeljövőben elengedhetetlen feladattá válhat a biztonságos aktív turizmus fenntartásához.



